b'\n_START_ARTICLE_\nKalamari (glasbena skupina)\n_START_PARAGRAPH_\nKalamari so primorska glasbena skupina. Za\xc4\x8detki ansambla segajo v november 1993, ko so se Jo\xc5\xbee Je\xc5\xbe (Pepi), Matja\xc5\xbe \xc5\xa0vagelj in Aleksander Koko\xc5\xa1ar prilo\xc5\xbenostno zbrali za nekaj nastopov v enem izmed primorskih hotelov. Tako poslu\xc5\xa1alce kot\xc2\xa0\xc2\xbbmenad\xc5\xbeerje\xc2\xab\xc2\xa0so takoj opozorili nase zaradi korektne izvedbe in predvsem zaradi ubranega triglasnega petja, ki ga ostale skupine v tem rangu pogosto niso obvladale._NEWLINE_Zelo zgodaj so se poizkusili z avtorskimi skladbami in leta 1995 izdali plo\xc5\xa1\xc4\x8do z naslovom\xc2\xa0\xc2\xbbDobra vila\xc2\xab. Na plo\xc5\xa1\xc4\x8di je bilo poleg naslovne skladbe \xc5\xa1e nekaj radijskih uspe\xc5\xa1nic, vendar jih je \xc5\xa1ir\xc5\xa1a Slovenija spoznala \xc5\xa1ele po drugem Cd-ju z naslovom\xc2\xa0\xc2\xbbS tabo dr\xc5\xbeim\xc2\xab, iz katerega je najbolj\xc2\xa0\xc2\xbbudarila\xc2\xab\xc2\xa0skladba\xc2\xa0\xc2\xbbAngelca\xc2\xab, ki je postala pravi hit, ob\xc4\x8dinstvo jo je vzelo za svojo in skladba je tako reko\xc4\x8d postala nepogre\xc5\xa1ljiva na takih in druga\xc4\x8dnih \xc5\xbeurih, (kar traja \xc5\xa1e danes)._NEWLINE_Skupina je medtem iz tria postala kvartet in tako dodatno okrepila svoje \xc5\xbeive nastope. Pravi uspeh pa so Kalamari po\xc5\xbeeli z njihovim tretjim CD-jem, ko so z naslovno skladbo\xc2\xa0\xc2\xbbV vetru rde\xc4\x8dih zastav\xc2\xab\xc2\xa0nastopili na\xc2\xa0\xc2\xbbSlovenski popevki\xc2\xab, kjer so pristali na drugem mestu in pobrali nagrado za besedilo. Hkrati se je ob\xc4\x8dutno pove\xc4\x8dalo povpra\xc5\xa1evanje po njihovih \xc5\xbeivih nastopih. Razen po Sloveniji so za\xc4\x8deli koncertirati tudi v Italiji, Avstriji, \xc5\xa0vici, Hrva\xc5\xa1ki in Srbiji in \xc4\x8crni gori._NEWLINE_Zaradi natrpanega urnika nastopov, je pri\xc5\xa1lo do nekaj sprememb v zasedbi. Pepi in Matja\xc5\xbe sta v svoje vrste povabila klaviaturista Francija \xc4\x8celharja, bobnarja Bogdana Turn\xc5\xa1ka - Polyja in basista Martina Jelena - Tineta. Tudi v avtorstvu niso zaspali, pridno so snemali skladbe za nove plo\xc5\xa1\xc4\x8de in se redno pojavljali na vseh mo\xc5\xbenih festivalih, kjer so bili navadno visoko uvr\xc5\xa1\xc4\x8deni, za skladbe\xc2\xa0\xc2\xbbKup besed, Zadnja \xc5\xa1ansa in Preden zaspi\xc2\xab, pa tudi nagrajeni._NEWLINE_Najve\xc4\x8dji met pa jim je uspel na izboru za EMO 2010, kjer so tako reko\xc4\x8d pometli s konkurenco in zdru\xc5\xbeeni skupaj z ans. Roka \xc5\xbdlindre zmagali s skladbo\xc2\xa0\xc2\xbbNarodnozabavni rock\xc2\xab._NEWLINE_Nastopajo v Sloveniji in tudi v tujini. Kot gost s Kalamari v\xc4\x8dasih nastopa tudi Slavko Ivan\xc4\x8di\xc4\x87 in zdaj \xc5\xbeal pokojni Danilo Kocjan\xc4\x8di\xc4\x8d.'